정조 8년 · 목
請對也。○尙喆等曰。亂賊何代無之。而豈有如夏賊者乎。依适雲例加律。不容少緩。亟下兪音焉。予曰。不必一一各陳也。於是正卿以下齊聲奏曰。不得請則不敢退矣。命善曰。可見輿憤之所同。亟降允從之音。予曰。夏賊事。出於何時。卿等安往不爲。今乃如是耶。命善等曰。臣等之罪。萬殞猶輕。伏望先承允許之敎。繼伏鈇鉞之誅矣。予曰。卿等試聽之。迎勅之日。雖値卿等之入侍。旣非可言之地。日昨館所轎前。適見卿等之入來。有所言及。蓋以人情天理言之。如夏賊之窮天地亘萬古所無之逆。出於今日。而止誅其身者。非曰無律之可加也。此實君臣上下有不忍開口泚筆處。故意謂予心如此。廷臣之心。亦當如是。一向隱忍。以寓其不治治之義。且謂今日廷臣。必無泛忽於此箇義理。而若浼二字。便屬歇后語矣。至於李魯春之疏出。而非但無若浼之心而已。顯然有營護之跡。蓋當初尹得孚設鞫之請。誠過矣。故予嘗有言及於卿等者。前左相亦有所陳。槪以得孚所犯。差異於逆節故也。然而履霜堅氷之漸。乖亂世道之憂。專在於是。且念設使尹得孚賢也。旣爲夏賊之所薦拔。則其所若浼。顧當如何。而如魯春之奊詬不識事者。投疏營護。無難書呈。主辱臣死之義。固難責之於今日朝廷。而世道朝象。從此可知。此予所以縷縷言及於卿等者。而非謂魯春之眞箇犯逆也。亦非欲因此加律於夏賊也。夏賊二字卽朝紳之所不忍開喙處。而目今爻象。一至於此。寧不凜然而寒心。至於領相。則以明義錄義理主人。與國家固休共戚。故予嘗交勉於卿等。以爲扶倫彝固元氣之道。旣置卿於勻軸之任。其餘處廊廟銓衡之任者。皆欲其探溯源流。共明義理。此秋冬以來。予所以惓惓於反本之政者也。夷考近日。竟無一半分應效。而只使魯春輩劻勷跳踉。此豈非卿等不善對揚之致耶。魯春之卽令拿囚。亦非欲鞫問也。嘗見魯春爲人。尙不能識了文義。則辦得此事。決非渠之自主張也。世道如此。憂虞難勝。此予所切悶者。而大體言之。世道之憂。有難人人而責之。不責於卿等而將何爲也。此後事。予不知何以爲計矣。伊日下敎。蓋因沈頥之觀望顧瞻。情態可惡而發也。今又以李魯春歸之於夏賊統緖。則是反使夏賊而從輕也。予之本意則都不欲生出風波。而顧今朝廷之擧措。無事則顧瞻。有事則劻勷。此爲大段憂危之兆矣。卿等之今日率卿宰入來。予亦未知其得當否也。在今之道。惟當保合太和。交相勉勵。以爲第一要道。若夫懲討之義。則比如勿忘勿助。先以明大義扶元氣爲主可也。七月之事。今始加律。便有晩時之歎。卿等事。亦豈不顚倒乎。命善等曰。今日加律之請。非因李魯春疏出而然也。晩時之歎。甘被嚴誅。而惟冀遄降允許之命矣。予曰。俄已悉布於卿等矣。日前下敎。予非不欲姑徐爲之。而其在生道殺人之義。不待魯春輩伎倆之漸滋。洞諭卿等。俾爲少補於世道。益明於義理。以致全保世臣之效耳。自今以後。懲討猶屬第二件事。擧皆乃心王室。早定趨向。然後義理不期明而自明。世臣不期保而自保。懲討不期嚴而自嚴矣。卿等果能體此苦心。則豈致李魯春今日事乎。若此不已。未知幾箇魯春之出於何處也。夫然則未知傷了幾人。此不得不早辨者也。最可痛心者。夏賊之窮凶極惡。逞發於其日。今番魯春事。又發於迎勅前日。此實萬萬傷痛處也。今日世道之憂。捨卿等而何責乎。繼自今。只明義理。共扶國是則好矣。夏賊加律。有何所益。尙喆等曰。李魯春事。可謂反常之極矣。予曰。尹得孚事。自夏賊出後。其情則未可知。而其跡則有可議。在廷臣若浼之義。豈可泚筆於此事乎。存謙曰。若使夏賊卽施當律。則如魯春輩。必不敢出矣。予曰。予所疑惑者。今日之處夏賊。反輕於丙丁麟謙之逆。世道至此。寧不寒心。秋間領相箚批中有所云云。蓋夏賊一出。而民彝物則。可謂斁絕無餘。所恃者卿以義理主人。拚死生而衛國家。前吏判則予知其人。肇自宮筵。所嘗講明者。此箇義理。故以卿重卜。以金鍾秀爲吏判。向於 景慕宮齋室。有所縷縷筵敎矣。一事二事。終未見講明之效。故日前夜筵。亦已洞諭於前吏判。以責其相反於所講明者矣。大抵夏賊之凶逆。根柢於乙丙。今若有獜謙之所薦引者。則決無言及於營護之人。而今則魯春之疏。忽出此除。其世道之益下。義理之愈晦。推此可見。予不得已如是播告于卿等矣。命善等曰。亟從夏賊加律之請。而仍治臣等之罪。然後庶有益於正彝則振紀綱之道矣。予曰。夏賊必用加律而後。可以明彝則耶。此不過以刑威之也。福源曰。豈可以晩時之故。不施當行之刑乎。予曰。大體朝廷事。無奈何矣。無論誰某。擧皆劻勷。丙丁之際。猶不如近日之乖亂矣。自戊戌至壬寅。世道漸降。甚至終年設鞫。無一善處之事。前後曠蕩疏滌之敎。徒歸空言。此無他也。朝廷之上。無一定規模。以致擧世之劻勷如此也。命善等曰。此皆臣等不能對揚之致。聖敎之下。尤增死罪而已。予曰。此等三司。何可置諸前席乎。渠等如有若浼之心。則俱以沈頥之前除拜者。許多日泯默以過。而今乃敢請對冒入乎。如此不誠之三司。當置何罪。皆令出去也。沈頥之事。卿等則曰猶賢乎已。而予則以爲面陰背陽情狀絕痛也。連以齋日之故。留院公事。姑不入覽。然近又紛紜投匭。劻勷不已。此皆由於壬寅七月擧措駭眼之致。而朝廷規模之不能振作。職由此矣。君臣之間。貴在無隱。今日予當洞言之。蓋名義不明。故規模不立。所以罪之者。未知其爲何事。所以用之者。未知其爲何功。旣無明白獎拔之擧。又無痛斥退黜之政。滿朝擾攘。不成貌樣。故反爲如夏賊者藉口之資矣。故予必欲先以講明義理。爲第一急務。旣已倚任於領相。因又仗用於金鍾秀。以冀其拭目太平之效矣。近日事。一切相反。領相則初不干涉。而只見其有傾軋侵逼之端。然則所可痛者。是金鍾秀也。當夜齋殿。與卿等二人酬酢者。乃是講明此義理。而卿等亦曰明燭在前云爾。則目今世道之至此。若非卿之所誤。卽金鍾秀有罪矣。然亦非以金鍾秀爲逆也。大槪近來人心。以罷削薄罰。視若廢錮。此習不改。天下事無可爲矣。寧不慨然。予果於初三夜筵席。洞言此意於鍾秀。渠亦別無所對。予亦無可問者。故使之卽退。予之所深惡於鍾秀者。不體予反本明義之心。如是乖了。故向於卿等待命批旨中所謂與義理一反之者。果指金鍾秀也。況其日前辭疏中繼臣不繼臣云者。無頭無尾。肆然說去。而如魯春之疏。不以爲憂者。誠有大罪。予方欲處分矣。此不重勘。何以懲他朝臣也。半夜前席。至以明燭爲證。而無難其一反。則朝象之無可奈何姑舍是。予亦豈甘心於太阿之倒執耶。朝廷賞罰。貴在得中。繼今以往。更無可論。惟彼同心戮力。只知有國者。顯獎而摺用之。旅進旅退。瞻前顧後者。嚴辭而斥黜之。以期世道之一變。則雖不懲討。朝象可以底定矣。命善曰。以臣不敏之故。鍾秀不欲與臣同事。以致此矣。何莫非臣之罪也。予曰。今日以後。世道不能丕變。則如是明諭之意。顧安在哉。連日勞憊。酬應甚難。而今日之卽接卿等者。慮或不早明諭。以致何等駭擧故也。自卿等精白一心。更加淬礪。至於入侍諸臣。亦皆明定趨向。如見不是處。則小事規正。大事登聞。以爲一副當規模可也。曾在 肅廟朝。時黨漸痼。莫可收拾。故伊時 聖意或謂此勝於彼而專用之。彼勝於此而更進之。逮我 先朝之初。戈㦸相尋。膠固難解。而 先大王以保合陶甄之化。行建極蕩平之政。以貽我千萬年燕翼之謨者也。惟予心亦在於此。卽大臣諸臣之所共知也。彼魯春所謂時議云者。未知何如。而一自丙子以後。其罪犯於元惡大憝者。誅之討之。其餘世臣同心保合。皆爲國邊。卽予之所期望者。而乃反落落不合。世道漸壞。此何故也。予嘗諭卿等以夏賊之出。誠一劫運。君臣上下若加懲創。則反不害爲一大轉移之機矣。環顧近日朝廷。規模之不立。殆有甚焉。此專由於賞罰之不明故也。予非不欲姑且含忍。待他黃熟。而恐傷多人。不得不有早諭之擧。從今以往。卿等亦留心於進退黜陟之政。至於今日入參之諸宰。亦各陳其所見。以定趨向。則此正保合陶甄之會也。予亦當罪其罪而明示好惡。卿等其各言之。且一被薄罪則因以爲逆。此尤今世之一痼弊。此習亦不可不丕變也。諸臣齊奏曰。臣等雖極無狀。豈不思仰體之道乎。予曰。留院公事中。至有金鍾秀屛裔之請云。此亦廷臣劻勷之態。是庸慨然矣。金鍾秀爲人。本無料量。而常時所自詡者。名義二字矣。至於夏賊出後。欲行光南事之說。豈非無料量之甚乎。僉曰。卽此一言。已不成說。此豈可肆然發口者乎。予曰。予所痛惡於鍾秀者。非但此也。一事半事。無所報效。今乃投呈怪疏。壞亂世道。向日批旨中孰諒卿本心云者。政謂此也。如鍾秀者嚴處。然後世道可靖。而渠若自反而改行。則亦不必永棄矣。命善曰。如是則在渠便爲玉成矣。予曰。時之一字。出自夏賊之凶言。而到今魯春疏中所謂時議二字。有若作一名色者然。此必指朝廷仕官之人也。果使淸論在下則好矣。而今也則不然。入於時議者。當爲國邊。背於時議者。當爲賊邊。若使就事論事則容或可也。泛攻時議者。決是凶逆釁孼之徒也。此而不已。將與丙丁諸賊剪除羽翼之謀。同歸一套。玆豈不凜然而驚心乎。雖然今日時議之人。亦未必盡善。故所謂朝廷之規模。架漏牽補。苟幸一二日無事。至於銓注用捨。俱不成樣。此予所嘗深慨者。而當此世變層生。釁孼滋萠之除。捨此國邊時議之人。更將何處得來乎。從今以往。擧皆歸正於時議。只知爲國。則所謂時議。將爲好箇時議矣。然而終不入於陶甄者。則大而流放竄殛。小而罷削廢枳。入於此者爲國邊。不入於此者爲賊邊。予言不再。一堂諸臣。其各明言之也。命植曰。孰不願爲國邊之人。而此亦在殿下明示好惡之幾而已。予曰。幾之一字甚好。蓋善惡之發。是謂之幾。予非不欲明示其幾。而刑法之用。亦難徑情故也。今日世道之至於此極者。槪緣無累者只工於謀身。不然則以苟度時日爲良策。此弊不祛。則國事無可爲矣。苟使明義錄大義理。昭揭如日星。曉然知此爲國邊。此爲時議。則夏賊初不敢出。而今日世道。寧至於是耶。大體近日朝廷之人。有何事業之表著可稱乎。逮事 先朝之人。猶或有可言之事。而今日事予之人。誰果有一分事功之可見者耶。此予所嘗慨歎處也。自此以後。卿等先定一副當規模。以爲標準。無愧古大臣之責。是所望也。予實否德。雖不能大警動大振刷。斷然用斬釘截鐵之法。而在下之不善對揚。亦難辭其責矣。自今爲始。卿等亦以不避事不謀身爲主。勤攻之言則受以爲過。挾雜之類則嚴辨以斥。先講義理。次定規模。比若挈矩之道。先定其權衡尺度。俾一世之人。不迷趨向。各得歸正。則實爲世道之大幸矣。李魯春。予意不欲究問。卿等之意以爲如何。尙喆存謙曰。不可不嚴覈得情矣。命善曰。臣非敢以魯春爲有嫌而難言也。其心所在。固當嚴究。而今此不欲問之敎。實欽誦萬萬矣。樂性[福源:I-PERSON]曰。此不嚴究。則世道之憂。實不淺尠矣。良浩曰。魯春究覈然後。可以靖人心而淑世道也。予曰。今日卿等無非言官。嚴斥魯春。旣皆如是。則雖不究問。何傷之有。所可深慨者。洪良浩一人外。更無言者。此豈誠實底道理。今日弊源。專在於優遊不斷四字。俄所諭斬釘截鐵之法。出奴入主之義。爲今對證之良劑。觀今世變。非但一魯春而已。未知有幾箇魯春。今日廷臣必當有靦顏於登對者矣。已現露之魯春。問與不問姑舍之。如魯春同一心腸之人。必也鋤出嚴斥而後。方爲明義之本矣。卿等其圖之。熤曰。亟允夏賊加律之請。尙喆等曰。上下相持。未免國體之損傷矣。尙集等曰。治逆之律。每從寬緩。故致此有天地以來所未有之逆變。殄滅靡遺。正是今日急務也。予曰。卿等齊籲旣如此。予何必靳持。而蓋不欲更忍泚筆於此賊事也。當日鞫庭之所不言者。今始如是。予未知其爲宜矣。且夏賊本與恒簡。爲三乙丑連腸之類。漏網於乙丙。而其跡則已露於乙未年乍啓旋止之事。此所以與乙丙諸賊一串貫來者也。予之欲講明明義錄義理者。亶在於是。而今日世道。反不如意。豈非萬萬絕痛者乎。命善等曰。臣等不得準請。則不敢退出。卽降處分焉。予曰。然則陽澤追奪之典。當依施适雲諸賊之例。使金吾詳考草記好矣。尙喆等曰。此豈待草記。已例文跡。臣等旣已謄未矣。毋少留難。亟賜允許。熤曰。金鍾秀之罪。旣已彰著。亦降嚴處之敎。而魯春究問。尤不容少緩矣。命善曰。俄者不問之敎。臣則欽仰之不暇矣。樂性曰。臣則異於領相之見。罪如魯春。而何可不一問乎。予曰。此後毋使如魯春者更爲跳踉。則此爲世道之大幸。予知魯春之爲人。不下一杖。必當自服其指使之人矣。其使主張者。乃使如魯春之奊詬。肆然辦此。此豈非凌侮朝廷之一端耶。由今以往。惟思爵賞威罰雙行不悖之道。以爲礪世磨鈍之具。只使一部明義。建諸天地。則無論彼此。會歸於陶甄之地矣。豈非萬章耶。至於銓曹政注。所係不輕。尤使之着意振勵可也。命善曰。銓長老鍊。可謂得人矣。予曰。金鍾秀之姑不處分。予意有在。日前洞諭之後。似或有自明之擧故耳。卿等其或諒之否。仍命退去。仁浩曰。門限已過姑未下鑰。金虎門仍留。待諸臣出去後下鑰矣何如。予曰。不必出標信。待諸臣盡出下鑰。